
Vezeték nélküli szenzorhálózat szimulációja

A dolgozat részletesen ismerteti egy olyan vezeték nélküli szenzorhálózat szimulációját, amelyet virtuálisan hozunk létre annak érdekében, hogy megfelelő képet kapjunk a jövőben egy hasonló valósan kiépített rendszer működéséről.
A TDK dolgozat fő témája, hogy szisztematikusan leírja egy szimulációs szoftver fő lépéseit, valamit az ezekhez tartozó algoritmusokat, amelyek a szenzorhálózat előállítását segítik elő.
A Wireless Sensor Network (továbbiakban: WSN) egy olyan heterogén eszközökből álló hálózat, mely alacsony energiafelhasználással vezeték nélkül kommunikál egy bázissal, ami aztán továbbküldi az eredményeket bizonyos időközönként a központi feldolgozó szerverparkba. A szenzorok eszközökben helyezkednek el, amelyek összeépíthetők nagyobb egységekbe: szondákba valamint szondacsoportokba illetve telephelyekbe. A valós környezetben ezek az eszközök nyílt terepen végeznek méréseket, a szimulációs környezetben pedig előre meghatározott intervallumokon belüli értékek állítódnak elő.
A szoftver egy költséghatékony megoldást kínál, mivel nem szükséges fizikailag létrehozni és kihelyezni az eszközöket, mert az egész hálózat szimulációs módszerekkel is leképezhető.
Létrehozhatunk normál körülményeket utánzó WSN szimulációkat, de olyan helyzetet is előállíthatunk, amely szélsőséges mérési eredményeket közöl a bázissal. Az esetek variálásával tesztelhetjük a rendszer rugalmasságát, és stabilitását. A szoftver lehetővé teszi, hogy több ilyen hálózatot menedzselhessünk valós időben. Ezzel a szerverpark feldolgozó képessége is tesztelhetővé válik.
Időzíthető az, hogy mikor küldje a szimuláció a mérési eredményeit a
szerverparkba, így gyakorlatilag összességében egy valós WSN bármely paraméterét le tudjuk utánozni.
A TDK dolgozatban végül a gyakorlatban felhasznált szoftver eredményeit közlöm valamint az általa feltérképezett problémák tükrében a hasznosság mértékét is számításba veszem.
A szimulációs program egy olyan téma feldolgozása, melyet egy WSN technológiát alkalmazó cég ajánlott fel nekem.



